**EN ORIENTERING OM LOVER OG RETTIGHETER RUNDT BARNETS HELSEJOURNAL**

**Dokumentasjon og innsynsrett**

Alle ansatte i helsestasjons- og skolehelsetjenesten har etter lov plikt til å føre journal. I journalen skal helsepersonell nedfelle helseopplysninger som de ut fra en faglig vurdering finner nødvendig og hensiktsmessig å dokumentere. Journalen skal bidra til at brukeren får en faglig forsvarlig oppfølging. De foresatte til, eller brukeren selv, har som hovedregel rett til innsyn og/eller utskrift av samtlige opplysninger som omtaler brukeren. Helserettslig myndighetsalder er 16 år.

**Overføring av journal ved flytting**

Når et barn flytter, er hovedregel at journal skal overføres til ny helsestasjons- og skolehelsetjeneste. Dette skal sikre en faglig forsvarlig oppfølging. De som har spørsmål i forbindelse med oversendelse av journal, kan ta dette opp med helsesykepleier på helsestasjonen.

**Nasjonalt vaksinasjonsregister SYSVAK**

Alle vaksiner barn får gjennom barnevaksinasjonsprogrammet, blir registrert i SYSVAK. Formålet med SYSVAK er å holde oversikt over vaksinasjonsstatus hos den enkelte, samt å følge med på vaksinasjonsdekningen på landsbasis. Det er ikke mulig å reservere seg mot registrering av vaksiner. Ved hemmelig adresse benyttes egne ordninger.

[*Mine vaksiner*](https://helsenorge.no/vaksiner/mine-vaksiner) på nettsiden <https://helsenorge.no/vaksiner/mine-vaksiner> gir deg oversikt over hvilke vaksiner du har tatt, samt vaksinasjonsstatus for dine barn under 16 år. Du kan også skrive ut vaksinasjonskort på norsk og engelsk.